Renault Clio

Renault Clio je malý automobil, ktorý vyrába francúzska automobilka Renault od roku 1990. Nahradil Renault 5 a vyrába sa už jeho štvrtá generácia. V Japonsku sa predáva pod názvom "Renault Lutecia". Klasicky je na výber troj- a päťdverový hatchback. Od druhej generácie sa vyrába trojpriestorový sedan s názvom Renault Thalia. V tretej generácii pribudlo aj praktické kombi "Clio Grandtour".
Prvá generácia.
Prvýkrát sa Clio predstavilo na autosalóne v Paríži v júni 1990. O rok neskôr získalo titul Auto roka. Vyrábalo sa do roku 1998. Okrem francúzskeho Štrasburgu sa montovalo aj v čínskom Pekingu, indickom Dillí a tureckej Burse. Už po roku prešlo prvým drobným faceliftom a o dva roky neskôr druhým. Najväčšou zmenou bola nová predná maska a nárazníky. Najväčšou premenou prešlo v roku 1995, kedy zmenou boli aj nové svetlomety. Tiež bol predstavený športový model RT s výkonom 81 kW.
Clio Williams.
Pôvodná dvaapoltisícová výrobná homologačná séria bola vyrobená v roku 1993. Obrovský záujem nakoniec prinútil automobilku vyrobiť viac vozidiel. Išlo v podstate o nástupcu Renaulta 5 Turbo. Technický základ prebralo vozidlo od výkonnejšieho modelu Clio 16V. Výrobu zaisťovala spoločnosť Renault Sport. Pretekárske Clio 16V Maxi vtedy súťažilo v skupine do s objemom 1,8 litrov. Automobilka teda došla k záveru, že objem motoru zvýši na rovné dva litre a tým zlepší konkurecieschopnosť svojich vozov. Dvojlitrový motor dosahoval výkon 110 kW. Meno získalo auto po spolupráci so stajňou formule 1 Williams. Williams sa však na jeho vývoji nepodieľal. Výrobné číslo 0001 obdržal majiteľ stajne Frank Williams. Toto vozidlo dodnes stojí v sídle tímu.
Prvá séria bola predstavená na ženevskom autosalóne v roku 1993. Na prístrojovej doske boli štítky s údajom, o ktoré v poradí vozidlo zo série ide. Pri druhej a tretej doplňujúcej série z rokov 94 a 95 už tieto štítky neboli. Všetky vozidlá boli lakované modrou farbou Sports Blue 449. Pod výlisom na kapote sa ukrývalo výkonnejšie sacie potrubie a lemy blatníkov boli roztiahnuté. Modrý odtieň bol použitý aj ako podklad u prístrojov v interiéri. Kolesá boli pätnásťpalcové Speedline lakované zlatou farbou. Oproti sériovému Cliu je model posadený o nižšie. Vozidlo malo kotúčové brzdy na všetkých kolesách. Druhá séria bola navyše vybavená elektricky ovládanými spätnými zrkadlami a bol u nej znížený hluk. Vo výbave tretej generácie sa objavilo ABS, strešné okno a za príplatok klimatizácia a kožené sedačky. Tretia séria bola lakovaná odtieňom Monaco Blue.
Druhá generácia.
Vyrábala sa v rokoch 1997 až 2005. Z predchádzajúcich lokácií výroby zostalo Francúzsko a Turecko. Novo sa Clio vyrábalo v argentínskom Buenos Aires a slovinskom Novom meste. V roku 2001 prešlo Clio faceliftom. Design bol priblížený novému štýlu automobilky Renault. Po začiatku výroby tretej generácie sa druhá predávala súbežne ako Clio Storia.
Renault Thalia.
Renault Thalia je sedan odvodený od druhej generácie Clia, ktorý sa vyrába od roku 1999. V Turecku, Rumunsku, Poľsku a Bulharsku sa predáva pod názvom Clio Symbol, v Južnej Amerike pod názvom Clio Sedan a v Ázii a Oceánii pod názvom Clio Classic. Na niektorých trhoch sa vyrábal a predával pod názvom Nissan Platina.
Tretia generácia.
Vyrába sa od roku 2005 vo Francúzsku, Indii a Turecku. Prvýkrát sa v Cliu objavil systém štartovania pomocou čipovej karty. Od roku 2007 začala výroba verzie kombi s názvom Grandtour.
Štvrtá generácia.
Vyrába sa od roku 2012. Tento automobil je dostupný ako hatchback alebo kombi verzia s názvom grandtour. Vyrába sa vo Francúzsku a Turecku . Súčasťou vyšších výbav je aj Start/Stop systém.
Renault Sport.
Renault Sport je divízia Renaultu, ktorá upravuje a vyrába športové verzie Renaultu a tiež stavia motory na F1 a sídli v Dieppe vo Francúzsku. Clio IV. generácie dostalo 2 úpravy: 
Oba motory spolupracujú s dvojspojkovou automatickou prevodovkou EDC.